3. melléklet
ELŐZETES HATÁSVIZSGÁLAT

a Fővárosi Önkormányzat Szervezeti és Működési Szabályzatáról szóló 11/2013. (III.18.) Főv. Kgy. rendelet módosításához

A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen

· társadalmi, gazdasági, költségvetési hatásait,
· környezeti és egészségi következményeit,
· adminisztratív terheket befolyásoló hatásait, valamint
· a jogszabály megalkotásának szükségességét, a jogalkotás elmaradásának várható következményeit, és
· a jogszabály alkalmazásához szükséges személyi, szervezeti, tárgyi és pénzügyi feltételeket.

A törvényi előírásnak megfelelően a Fővárosi Önkormányzat Szervezeti és Működési Szabályzatáról szóló 11/2013. (III.18.) Főv. Kgy. rendelet (a továbbiakban: SZMSZ) módosításának hatásait az alábbiakban foglaljuk össze.: 

1. Társadalmi, gazdasági, költségvetési hatások
A SzMSz-módosítás bővíti a Közbeszerzési Bizottság hatáskörét, a javaslat szerint: Értékhatártól függetlenül dönt a „Budapest Főváros Önkormányzata fenntartásában lévő szociális intézmények részére komplex energetikai szolgáltatás nyújtása” projekthez kapcsolódó közbeszerzési eljárásokban. A módosítás eredményeként bizottsági hatáskörbe kerülnek a tárgyi projekt közbeszerzési eljárásával kapcsolatban az olyan döntési jogkörök, amelyeket az ajánlatkérőnek - meglehetősen - rövid határidőn belül kellene gyakorolnia. Ezáltal biztosítható lesz az eljárási cselekményekkel összefüggő döntések időbeni meghozatala és azonnali beavatkozást igénylő helyzetek kezelése, amelyek esetében rövid határidő áll az ajánlatkérő rendelkezésére. A döntéshozatal ugyanis sok esetben nem tűr halasztást, és a Fővárosi Közgyűlés soron következő ülésén, vagy akár rendkívüli ülésén történő döntéshozatal időigénye késlelteti a közbeszerzési eljárási cselekményeket. 
A projekt célja a Budapest Főváros Önkormányzata fenntartásában lévő szociális intézmények energetikai racionalizálása, amely így várhatóan költséghatékonyabb megoldást, illetve a szociális intézményekben ellátásban részesülők komfortérzetének növekedését eredményezi.

2. Környezeti és egészségi következményei

 A hatáskör átruházással megvalósuló döntéshozatali eljárás - a projekt megvalósításának biztosítása révén - hozzájárul a költséghatékony működés kialakításához, amely hozzájárul a fenntartható fejlődés biztosításához. 

3. Adminisztratív terheket befolyásoló hatás
A szabályozás újabb adminisztratív terheket nem ró sem a lakosságra, sem az önkormányzatra.

4. A jogszabály megalkotása szükségességének, a jogalkotás elmaradásának várható következményei
Az SZMSZ-módosítás a Közbeszerzési Bizottság hatáskörét bővíti a tárgyi projekt megvalósítása során lefolytatandó közbeszerzési eljárással kapcsolatos olyan döntési jogkörökkel, amelyeket az ajánlatkérőnek - meglehetősen - rövid határidőn belül kellene gyakorolnia. Ezáltal biztosítható lesz az eljárási cselekményekkel összefüggő döntések időbeni meghozatala és azonnali beavatkozást igénylő helyzetek kezelése, amelyek esetében rövid határidő áll az ajánlatkérő rendelkezésére.  A döntéshozatal ugyanis sok esetben nem tűr halasztást, és a Fővárosi Közgyűlés soron következő ülésén, vagy akár rendkívüli ülésén történő döntéshozatal időigénye késlelteti a közbeszerzési eljárási cselekményeket. A szabályozás a projekt megvalósítása érdekében, tekintettel a Kbt. által előírt határidőkre szükséges.

5. A jogszabály alkalmazásához szükséges személyi, szervezeti, tárgyi és pénzügyi feltételek

A Közbeszerzési Bizottság rendelkezik a végrehajtáshoz szükséges szervezeti, személyi és tárgyi feltételekkel. 

Budapest, 2013. június 11.

